Kommissionens forordning (EF) nr. 1565/2000

af 18. juli 2000

om fastlæggelse af de nødvendige foranstaltninger til vedtagelse af et evalueringsprogram i henhold til Europa-Parlamentets og Rådets forordning (EF) nr. 2232/96

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 2232/96 af 28. oktober 1996 om fastlæggelse af en fællesskabsprocedure for aromastoffer, som anvendes eller er bestemt til anvendelse i eller på levnedsmidler(1), særlig artikel 4, og

ud fra følgende betragtninger:

(1) Ved Kommissionens afgørelse 1999/217/EF(2), blev der vedtaget en liste over aromastoffer, som anvendes i eller på levnedsmidler, i medfør af forordning (EF) nr. 2232/96.

(2) I forordning (EF) nr. 2232/96 er der i bilaget fastsat de generelle kriterier for anvendelsen af aromastoffer. Det omfatter særlig, at de ikke må indebære nogen risiko for forbrugerens sundhed, og at deres anvendelse ikke vildleder forbrugeren.

(3) For at kontrollere, om aromastofferne på listen opfylder de generelle anvendelseskriterier, er det i artikel 4, stk. 1, i forordning (EF) nr. 2232/96 fastsat, at der skal gennemføres et evalueringsprogram for disse aromastoffer. I henhold til artikel 4, stk. 3, skal et aromastof slettes af listen, hvis det efter evalueringen af stoffet viser sig, at det ikke opfylder de generelle anvendelseskriterier.

(4) Som første skridt i forbindelse med evalueringsprogrammet skal stofferne på listen tildeles FL-numre i henhold til deres kemiske kendetegn og fordeles i grupper efter strukturelt beslægtede stoffer, som forventes at udvise visse fællestræk i metabolisk og biologisk henseende.

(5) I betragtning af det store antal aromastoffer, der er på listen, og den tidsfrist, der er fastsat i den forordning, i henhold til hvilken der skal vedtages en liste over godkendte aromastoffer, bør evalueringsprogrammet ikke indebære spild af videnskabelige ressourcer og bør derfor benytte sikkerhedsvurderinger, som allerede er foretaget af ekspertgruppen om aromastoffer under Europarådet (CEFS), Europa-Kommissionens Videnskabelige Komité for Levnedsmidler (SCF) og Det Fælles FAO/WHO-ekspertudvalg for Tilsætningsstoffer i Levnedsmidler (JECFA).

(6) Den Videnskabelige Komité for Levnedsmidler er blevet rådspurgt og har især behandlet spørgsmålet om, hvorvidt resultaterne af evalueringer, som andre videnskabelige komitéer har gennemført, kan godkendes. I konklusionerne fra den 2. december 1999 var SCF af den opfattelse, at bortset fra visse undtagelser opfylder aromastoffer, som JECFA anser for at være acceptable ved den nuværende formodede indtagelse, de generelle anvendelseskriterier og derfor kan medtages i listen over godkendte stoffer, uden at de behøver at underkastes en særskilt SCF-evaluering på nuværende tidspunkt. Ligeledes konkluderede SCF, at aromastoffer, som tidligere er blevet evalueret af SCF og CEFS som værende sikre, ikke behøver at blive genevalueret, da de kriterier, som tidligere er anvendt, er tilstrækkeligt strenge til, at man kan anse stofferne for at være sikre ved normal anvendelse.

(7) Den Videnskabelige Komité for Levnedsmidler fandt desuden, at unødigt dobbeltarbejde vedrørende de resterende aromastoffer kunne undgås ved at fordele evalueringen af forskellige grupper af stoffer mellem JECFA og SCF.

(8) Artikel 4, stk. 2, i forordning (EF) nr. 2232/96 indeholder bestemmelse om, at den ansvarlige for markedsføringen af aromastofferne sender Kommissionen de oplysninger, der er nødvendige for evalueringen. Oplysninger om stofferne vedrørende renhed, kemisk specifikation, naturlig forekomst i levnedsmidler, samlede mængde, der er tilsat levnedsmidler og resultater af toksikologiske og metaboliske undersøgelser anses for at være af væsentlig betydning for evalueringen. For at muliggøre en konstant evaluering i hele perioden skal oplysningerne forelægges så hurtigt som muligt og være til rådighed i god tid inden evalueringen af et givet stof. Oplysningerne skal opdateres, så snart der foreligger nye data.

(9) Hvis de data, der forelægges om et stofs kemiske identitet og den mængde, der tilsættes levnedsmidler, eller de toksikologiske og metaboliske undersøgelser af et stof eller af nærtbeslægtede stoffer synes at være utilstrækkelige, kan der anmodes om yderligere data. Efter den oprindelige evaluering af eksponeringen, som skulle baseres på den samlede mængde, som er tilsat levnedsmidler, kan det blive nødvendigt at anmode om mere detaljerede data om anvendelsen i forbindelse med evalueringen af visse stoffer.

(10) For at gøre det muligt at afslutte evalueringsprogrammet inden for fem år, bør der fastsættes tidsfrister for forelæggelse af oplysninger samt det mindste antal stoffer, der skal evalueres inden for en given periode.

(11) Når de nødvendige oplysninger ikke fremsendes, så der ikke kan iværksættes evaluering af et aromastof, vil stoffet ikke kunne blive medtaget på den endelige liste over aromastoffer som nævnt i artikel 5 i forordning (EF) nr. 2232/96.

(12) Listen indeholder ca. 2800 stoffer. Efter SCF's mening kan det konkluderes, at det på nuværende tidspunkt ikke er nødvendigt at reevaluere ca. 800 stoffer. Ud fra den formodning, at JECFA vil evaluere et stort antal stoffer i løbet af de næste fem år, er der ca. 1000 til 1250 stoffer tilbage, som SCF skal evaluere. For at gøre evalueringsprocessen så effektiv som mulig, bør der følges en gruppebaseret metode, dvs. at stoffer, som forventes at udvise visse fællestræk i metabolisk og biologisk henseende, bør evalueres sammen.

(13) Ved Kommissionens beslutning 94/652/EF(3), senest ændret ved beslutning 1999/634/EF(4), blev opgave 1.1 om "kemisk definerede aromastoffer" fastsat til at skulle gennemføres inden for rammerne af det videnskabelige samarbejde mellem medlemsstaterne ved gennemgangen af spørgsmål vedrørende levnedsmidler (SCOOP). Denne opgave er resulteret i opbygningen af FLAVIS-databasen, som indeholder oplysninger vedrørende den videnskabelige evaluering af aromastoffer. Oplysningerne fra den ansvarlige for markedsføringen af stoffet skal indlæses i denne database og gennemses kritisk for at fastslå, om oplysningerne er tilstrækkeligt udførlige for evaluering.

(14) I overensstemmelse med udtalelse fra SCF bør SCF's evaluering af stofferne følge den procedure, som JECFA anvender, idet det er den mest opdaterede og systematiske procedure, der anvendes på nuværende tidspunkt. Når SCF har godkendt stoffet bør resultaterne af fremtidige evalueringer af aromastoffer på listen, som JECFA udfører, også godkendes.

(15) JECFA-proceduren er en trinvis fremgangsmåde, som integrerer oplysninger om indtagelse fra almindelige anvendelser, struktur-aktivitetsforhold, metabolisme og toksicitet. Desuden vurderes oplysninger om renhed og kemisk specifikation. Et af nøgleelementerne i proceduren er underopdelingen af aromastoffer i tre strukturklasser, for hvilke der er fastsat tærskler for eksponering af mennesket, som ikke anses for at indebære en sikkerhedsrisiko. Toksikologiske og metaboliske undersøgelser, der er gennemført inden for en gruppe af kemisk beslægtede stoffer, kan anvendes til at drage konklusioner om mulige toksikologiske virkninger af stoffer, som ikke er undersøgt eller som er undersøgt, men ikke intensivt.

(16) Et stof skal genevalueres, hvis der på baggrund af nye data om toksikologiske virkninger eller human indtagelse opstår tvivl om validiteten af en allerede foretaget og godkendt evaluering.

(17) Ved Kommissionens beslutning 1999/217/EF fik visse aromastoffer førsteprioritet i forbindelse med evalueringsprogrammet, idet nogle medlemsstater gav udtryk for bekymring for forbrugernes sundhedssikkerhed. Programmet gennemgår derefter gruppevis stofferne, således at der gives prioritet til de grupper, for hvilke der foreligger flest oplysninger. Imidlertid kan der i fremtiden anmodes om, at visse stoffer får højere prioritet.

(18) Foranstaltningerne i denne forordning er i overensstemmelse med udtalelse fra Den Stående Levnedsmiddelkomité -

UDSTEDT FØLGENDE FORORDNING:

Artikel 1

Første skridt i forbindelse med igangsættelsen af evalueringsprogrammet er, at hvert enkelt aromastof på listen tildeles et FL-nummer, som fastsat i FLAVIS-databasesystemet, og at alle stoffer underopdeles i grupper af beslægtede stoffer i henhold til den liste over grupper, der er fastlagt i bilag I i denne forordning. Denne etape afsluttes inden tre måneder efter at de medlemsstater, der deltager i SCOOP opgave 1.1, som fastlagt i beslutning 94/652/EF, har vedtaget denne forordning.

Artikel 2

1. Stoffer som er opført på listen, og som allerede er blevet klassificeret

- af SCF i kategori 1 (stoffer, hvis anvendelse anses for at være sikker)(5), eller

- af CEFS i kategori A (stoffer, som kan anvendes i levnedsmidler)(6), eller

- af JECFA, som ikke udgør nogen sundhedsmæssig risiko på det nuværende indtagelsesniveau bortset fra stoffer, som er blevet godkendt alene på grundlag af, at de har et skønnet indtag, der er lavere end den fastsatte risikotærskel på 1,5 μg pr. person pr. dag, som fastlagt i rapporterne fra det 46., 49., 51. og 53. JECFA-møde(7),

behøver ikke at blive genevalueret i forbindelse med det foreliggende evalueringsprogram.

- hvis der foreligger oplysninger om renhed og kemisk specifikation for stoffet som anført i bilag II, og

- medmindre SCF modtager nye oplysninger, som kan ændre evalueringernes resultater.

2. Stoffer, som er opført på listen, og som i fremtiden vil blive klassificeret

- at JECFA som ikke udgørende nogen sundhedsmæssig risiko på de nuværende indtagelsesniveauer

vil blive vurderet af SCF, som derefter kan beslutte, at det ikke er nødvendigt at foretage yderligere evaluering.

3. I tilfælde af at SCF beslutter, at det er nødvendigt at foretage yderligere evaluering af et stof, der er nævnt i stk. 1 eller 2, fremlægger den ansvarlige for markedsføringen af et stof på listen de oplysninger, der er fastsat i artikel 3, stk. 1.

Artikel 3

1. Den ansvarlige for markedesføring af et stof, der er opført på listen, men som ikke er omfattet af artikel 2, stk. 1, skal fremlægge følgende oplysninger inden 12 måneder efter vedtagelsen af denne forordning for at muliggøre evaluering af stoffet:

- renhed og kemisk specifikation for stoffet som anført i bilag II

- naturlig forekomst i levnedsmidler

- samlet mængde stof, som tilsættes levnedsmidler i Fællesskabet

- normale og maksimale anvendelsesniveauer af stoffet i levnedsmiddelkategorier som anført i bilag III, hvis de foreligger

- alle relevante toksikologiske og metaboliske undersøgelser af stoffet eller af nærtbeslægtede stoffer.

Disse oplysninger skal fremsendes i et standardiseret format, som anført i bilag IV.

2. Hvis de oplysninger, der er anført i stk. 1, ikke foreligger for et givet stof inden 12 måneder efter vedtagelsen af denne forordning, skal den ansvarlige for markedsføringen inden for denne periode underrette Kommissionen om, på hvilket tidspunkt han kan opfylde sin forpligtelse i henhold til stk. 1, enten for enkelte stoffer eller for grupper af stoffer som fastlagt i bilag I.

3. På baggrund af de oplysninger, som Kommissionen modtager i henhold til stk. 1 og 2, kan denne for at muliggøre en rolig afvikling af evalueringsprocessen fastlægge tidsfrister, der afviger fra den frist, der er foreslået i stk. 2, for enkelte stoffer eller grupper af stoffer som fastlagt i bilag I.

4. Kommissionen kan anmode den ansvarlige for markedsføringen om yderligere oplysninger, som anses for at være relevante i forbindelse med evalueringen af et givet stof, inden for frister, som er i overensstemmelse med den endelige frist for programmet. For visse stoffer kan det især blive nødvendigt at forelægge oplysninger om de normale og maksimale anvendelsesniveauer i levnedsmiddelkategorier som anført i bilag III.

5. Når de i stk. 1 nævnte oplysninger eller yderligere oplysninger som anført i stk. 4 ikke foreligger, vil stoffet ikke kunne blive evalueret.

6. Den markedsføringsansvarlige skal, så snart der foreligger nye data, opdatere de i stk. 1 nævnte oplysninger, herunder også om de stoffer som allerede er evalueret.

7. Allerede fremsendte oplysninger stilles til rådighed på Internetadressen i bilag IV, med undtagelse af stoffer i listens del 14.

Artikel 4

1. Der skal årligt evalueres mindst 200 stoffer, forudsat at de specifikke oplysninger som anført i artikel 3, stk. 1, eller yderligere oplysninger som anført i artikel 3, stk. 4, foreligger inden for de fastsatte frister.

2. Inden for SCOOP-opgave 1.1, fastsat i beslutning 94/652/EF, skal deltagende medlemsstater

- indarbejde de oplysninger i FALVIS-databasen, som er afgivet om hvert stof i henhold til artikel 3, stk. 1, og artikel 3, stk. 4

- undersøge, om oplysningerne er tilstrækkeligt omfattende til evaluering og underrette Kommissionen, hvis dette ikke er tilfældet

- udarbejde dataark, som sammenligner og resumerer oplysningerne, og som indeholder en præevaluering, og

- forelægge SCF disse dataark.

SCOOP-opgaven skal organiseres, så den opfylder kravet i stk. 1.

3. På grundlag af de i stk. 2 nævnte dataark vil SCF evaluere stofferne med hensyn til deres overensstemmelse med de generelle anvendelseskriterier. SCF undersøger, om oplysningerne er tilstrækkelige, og underretter Kommissionen om, hvis det ikke er tilfældet. Om nødvendigt kan der foreslås foranstaltninger til begrænsning af anvendelsesniveauerne. Den anvendte evalueringsprocedure skal følge den procedure, som JECFA anvender, i det omfang SCF anser dette for at være hensigtsmæssigt.

4. Kommissionen eller en medlemsstat kan anmode om genevaluering af et stof, som allerede er godkendt som opfyldende de generelle anvendelseskriterier, hvis der fremkommer nye oplysninger, som kan føre til et andet resultat.

Artikel 5

1. Stoffer på listen, som er anført med bemærkningen "2" eller "3" i kolonnen med bemærkninger i afgørelse 1999/217/EF, skal evalueres først.

2. Med undtagelse af stk. 1 skal de grupper af stoffer, som er fastsat i bilag I, og for hvilke de i artikel 3, stk. 1, nævnte oplysninger er mest omfattende, prioriteres højst ved evalueringen.

3. Som undtagelse fra stk. 2 kan Kommissionen eller en medlemsstat anmode om, at et givet stof eller en given gruppe af stoffer prioriteres højst.

Artikel 6

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. juli 2000.

På Kommissionens vegne

David Byrne

Medlem af Kommissionen

(1) EFT L 299 af 23.11.1996, s. 1.

(2) EFT L 84 af 27.3.1999, s. 1.

(3) EFT L 253 af 29.9.1994, s. 29.

(4) EFT L 249 af 22.9.1999, s. 32.

(5) Bilag 6 til mødereferaterne fra det 98. møde i Den Videnskabelige Komité for Levnedsmidler, 21.-22. september 1995.

(6) Evaluering substances and natural sources of flavourings, volume I, chemically-defined flavouring substances, fjerde oplag. Europarådet, deloverenskomst på det sociale og folkesundhedsmæssige område, Strasbourg, 1992, samt senere løsbladsændringer indtil år 1999.

(7) Evaluation of certain food additives and contaminants. 46th Report of the Joint FAO/WHO Expert Committee and Food Additives, WHO Technical Raport Series 868, Geneva 1997.

Evaluation of certain food additives and contaminants. 49th Report of the Joint FAO/WHO Expert Committee on Food Additives, WHO Technical Report Series 884, Geneva 1999.

51th Report of the Joint FAO/WHO Expert Committee on Food Additives, WHO Technical Report Series, endnu ikke udkommet.

53th Report of the Joint FAO/WHO Expert Committee on Food Additives, WHO Technical Report Series, endnu ikke udkommet.

BILAG I

KEMISKE GRUPPER AF AROMASTOFFER(1)

1. Ligekædede alifatiske primære alkoholer/aldehyder/syrer, acetaler og estere, hvor esterne er dannet af mættede alkoholer og acetalerne er dannet af mættede aldehyder. Ingen aromatisk eller heteroaromatisk bestanddel i estere og acetaler.

2. Forgrenede alifatiske primære alkoholer/aldehyder/syrer, acetaler og estere, esterne er dannet af forgrenede alkoholer, og acetalerne er dannet af forgrenede aldehyder. Ingen aromatisk eller heteroaromatisk bestanddel i estere og acetaler.

3. α,β-umættede (alken eller alkyn) ligekædede og forgrenede alifatiske primære alkoholer/aldehyder/syrer, acetaler og estere, idet esterne er dannet af α,β-umættede alkoholer, og acetalerne er dannet af α,β-umættede alkoholer eller aldehyder. Ingen aromatisk eller heteroaromatisk bestanddel i estere og acetaler.

4. Ikke-konjugerede og kumulerede umættede ligekædede og forgrenede alifatiske primære alkoholer/aldehyder/syrer, acetaler og estere, hvor esterne er dannet af umættede alkoholer, og acetalerne er dannet af umættede alkoholer eller aldehyder. Ingen aromatisk eller heteroaromatisk bestanddel i estere og acetaler.

5. Mættede og umættede alifatiske sekundære alkoholer/ketoner/ketaler/estere, hvor esterne er dannet af sekundære alkoholer. Ingen aromatisk eller heteroaromatisk bestanddel i estere og ketaler.

6. Alifatiske, alicykliske og aromatiske mættede og umættede tertiære alkoholer og estere med tertiære alkoholer. Som syredel kan esterne have enhver syre.

7. Primære alicykliske mættede og umættede alkoholer/aldehyder/syrer/acetaler/estere, hvor esterne er dannet af alicykliske alkoholer. I både esterne og acetalerne kan der indgå alifatiske eller alicykliske syrer og alkoholer.

8. Sekundære alicykliske mættede og umættede alkoholer/ketoner/ketaler/estere, hvor ketalerne er dannet af alicykliske alkoholer eller ketoner, og esterne er dannet af sekundære alicykliske alkoholer. I esterne kan der indgå alifatiske acykliske eller alicykliske syrer.

9. Primære alifatiske mættede og umættede alkoholer/aldehyder/syrer/acetaler/estere med endnu en primær, sekundær eller tertiær oxygenholdig funktionel gruppe, herunder alifatiske lactoner.

10. Sekundære alifaktiske mættede og umættede alkoholer/ketoner/ketaler/estere med endnu en sekundær eller tertiær oxygenholdig funktionel gruppe.

11. Alicykliske og aromatiske lactoner.

12. Maltolderivater og ketodioxanderivater.

13. Furanoner og tetrahydrofurfurylderivater.

14. Furfuryl- og furanderivater med og uden yderligere sidekædesubstituenter og heteroatomer.

15. Phenylethylalkoholer, phenyleddikesyrer og hermed beslægtede estere samt phenoxyeddikesyrer og hermed beslægtede estere.

16. Alifatiske og alicykliske ethere.

17. Propenylhydroxybenzener.

18. Allylhydroxybenzener.

19. Stoffer og amider beslægtet med capsaicin.

20. Alifatiske og aromatiske mono- og dithioler og mono-, di-, tri- og polysulfider med eller uden yderligere oxygenholdige funktionelle grupper.

21. Aromatiske ketoner, sekundære alkoholer og dermed beslægtede estere.

22. Derivater af arylsubstituerede primære alkoholer/aldehyder/syrer/estere/acetaler, også umættede.

23. Benzylalkoholer/aldehyder/syrer/estere/acetaler. Benzyl- og benzoatestere er inkluderet. Kan også indeholde alifatiske acykliske eller alicykliske ester- eller acetalkomponenter.

24. Pyrazinderivater.

25. Phenolderivater indeholdende ringsluttet alkyl, ringsluttet alkoxy og sidekæder med oxygenholdig funktionel gruppe.

26. Aromatiske ethere, herunder anisolderivater.

27. Anthranilatderivater.

28. Pyridin, pyrrol og quinolinderivater.

29. Thiazoler, thiophen, thiazolin og thienylderivater.

30. Diverse stoffer.

31. Alifatiske og aromatiske kulbrinter.

32. Epoxider.

33. Alifatiske og aromatiske aminer.

34. Aminosyrer.

(1) Grupperne forventes at udvise visse fælles træk i metabolisk og biologisk henseende.

BILAG II

KEMISKE OPLYSNINGER, DER SKAL FORELÆGGES FOR AROMASTOFFER

- Kemisk betegnelse, der er anvendt i listen i afgørelse 1999/217/EF.

- IUPAC-navn, hvis det ikke er benyttet i førnævnte liste.

- Synonymer.

- CAS-nr., E-nr., Einecs-nr., FL-nr., CoE-nr. og FEMA-nr., når de foreligger.

- Bruttoformel og strukturformel samt molekylvægt.

- Fysisk tilstandsform og lugt.

- Opløselighed.

- Opløselighed i ethanol.

- Identifikationstest (IR-, NMR- og/eller massespektrum).

- Mindsteindhold.

- Urenheder.

- Fysiske parametre med relation til renhedsgrad (oplysninger kan udelades med begrundelse):

- kogepunkt (for væsker)

- smeltepunkt (for faste stoffer)

- brydningsindeks (for væsker)

- massefylde (for væsker).

- Stabilitet og dekompositionsprodukter, hvis relevant.

- Interaktion med levnedsmiddelbestanddele, hvis relevant.

- Andre relevante oplysninger.

BILAG III

LEVNEDSMIDDELKATEGORIER

1. Mejeriprodukter, eksklusive produkter i kategori 2.

2. Fedtstoffer og olier og fedtemulsioner (af typen "vand-i-olie").

3. Konsumis, inklusive sherbet og sorbet.

4. Tilberedt frugt og grøntsager (inklusive svampe, rodfrugter og rodknolde, bælgplanter og bælgfrugter) og nødder og frø.

4.1. Frugt.

4.2. Grøntsager (inklusive svampe, rodfrugter og rodknolde, bælgplanter og bælgfrugter) og nødder og frø.

5. Konfekturevarer.

6. Korn og kornprodukter, inklusive mel og stivelse fra rodfrugter og rodknolde, bælgplanter og bælgfrugter, eksklusive bagværk.

7. Bagværk.

8. Kød og kødprodukter, inklusive fjerkræ og vildt.

9. Fisk og fiskeprodukter, inklusive bløddyr, krebsdyr og pighuder (MCE).

10. Æg og æggeprodukter.

11. Sødemidler, inklusive honning.

12. Salte, krydderier, supper, saucer, salater, proteinprodukter osv.

13. Levnedsmidler til særlige ernæringsformål.

14. Drikkevarer, eksklusive mejeriprodukter.

14.1. Ikke-alkoholholdige drikkevarer (soft-drinks)

14.2. Alkoholholdige drikkevarer, inklusive alkoholfrie og lav-alkoholholdige drikkevarer.

15. Spiseklare snacks.

16. Sammensatte næringsmidler (f.eks. gryderetter og kødpostejer) - levnedsmidler som ikke kunne placeres i kategori 1-15).

BILAG IV

FREMSENDELSE AF OPLYSNINGER OM AROMASTOFFER - FORMAT

1. Oplysningerne i artikel 3, stk. 1, første til fjerde led samt resuméerne af oplysningerne i femte led skal fremsendes i et elektronisk standardformat ved hjælp af "Input-formularen til FLAVIS-databasen" (IF-FL). De resuméer over oplysninger, der anmodes om i femte led, skal indeholde de vigtigste resultater af den nævnte undersøgelse, så det klart fremgår, hvilke metaboliske og toksikologiske virkninger stofferne har. IF-FL kan hentes på følgende Internetadresse eller bestilles hos det koordinerende institut for SCOOP-opgave 1.1, hvis adresse er anført nedenfor.

http://www.flavis.net

2. Oplysningerne skal fremsendes på engelsk. For at identificere et stof skal der anvendes det navn, der er anført i kolonnen "Name" i den engelske version af den liste, der er anført i afgørelse 1999/217/EF. Hvis der allerede foreligger et FL-nummer, skal dette også angives.

3. a) Den udfyldte IF-FL sendes til det koordinerende institut for SCOOP-opgave 1.1:

via e-post til den adresse, der er anført på ovennævnte netsted, eller

via postvæsenet til nedenstående adresse.

b) Den information, der er nævnt i artikel 3, stk. 1, femte led, skal fremsendes i to separate, indbundne eksemplarer i papirformat. Hvert eksemplar skal tydeligt mærkes med det engelske "Name" på stoffet og den kemiske gruppe (som anført i bilag I), hvortil det henhører. Hvis der allerede foreligger et FL-nummer, skal dette også anføres. Papirerne sendes til det koordinerende institut for SCOOP-opgave 1.1: Ministeriet for Fødevarer, Landbrug og Fiskeri

Fødevaredirektoratet

Institut for Fødevaresikkerhed og Toksikologi

Kode: FLAVIS

Mørkhøj Bygade 19 DK - 2860 Søborg